በከተሞች የኢንዱስትሪ ልማት በመስፋፋት ላይ ሲሆን፣ የአገልግሎት ዘርፉም እጅግ ፈጣን ዕድገት አሳይቷል፡፡ ይህን ከመሰለው ዕድገት ጋር በማይነጠል መልኩ የህዝብ ተጠቃሚነት ሲረጋገጥ መቆየቱም የተሃድሶ ጉዟችን ያስመዘገበው መሰረታዊ ስኬት ነው፡፡ መንግስት ፈጣን የኢኮኖሚ ዕድገት እንዲመጣ ብቻ ሳይሆን ከዕድገቱ ብዙሃኑ ህዝብ ዋናው ተጠቃሚ መሆን እንዳለበት በማመን ተንቀሳቅሷል፡፡ በገጠር አርሶ አደሩ ከመሬቱ ሳይፈናቀል እንዲለማ በማድረግ፣ በከተሞች ደግሞ ለወጣቱ ተሳትፎና ተጠቃሚነት የሚበጅ ሰፊ የአነስተኛና ጥቃቅን ተቋማት ልማት በማረጋገጥ ለውጥ ለማምጣት ተረባርቧል፡፡ በዚሁ ልክ ደግሞ ተስፋ ሰጭ ጅምሮች ታይተዋል፡፡ ምንም እንኳ ባለፉት ሃያ አምስት ዓመታት የአገራችን ህዝብ ቁጥር በእጥፍ ከመጨመሩና ሰፊ የወጣት ኃይል ከመፈጠሩ ጋር ተያይዞ ለውጡ ሁሉንም በሚያረካና ተጠቃሚነቱን በሚያረጋግጥ ደረጃ ሄዷል ባይባልም ከማንኛውም መሰል አገር በተሻለ ደረጃ የህዝብ ተጠቃሚነት እየሰፋ የሚሄድበት ሁኔታ ለመፍጠር ተችሏል፡፡
